**Činčilovité** (Chinchillidae) sú čeľaď hlodavcov. Patria do nej 3 recentné rody a niekoľko vyhnutých rodov. 

Obývajú Južnú Ameriku, vyskytujú sa predovšetkým v horských oblastiach Ánd, pričom jeden druh žije v nížinách. Sú to stredne veľké až veľké hlodavce, vážiace od 500 gramov do 8 kilogramov. Majú silné zadné končatiny, veľké uši a huňaté chvosty. Všetky druhy majú hustú, jemnú srsť, ktorá je cenená v niektorých kultúrach.

Opis
----

Zástupcovia čeľade činčilovitých sú hlodavce podobné králikom a vevericiam, s hmotnosťou od 0,5 do 8 kilogramov. Majú veľké oči, veľké uši, jemnú hustú kožušinu a krátke huňaté chvosty. Predné končatiny sú kratšie ako zadné. Na predných labkách majú 4 prsty, na zadných 4 prsty s malými pazúrikmi u rodov *Lagidium* (po slovensky viskača) a *Chinchilla* (činčila), pričom u hrabavého rodu *Lagostomus* (viskača) sú to na zadných labkách 3 prsty s veľkými pazúrikmi.

Ich dentálna formula je:

* 1.0.1.3
* 1.0.1.3

Rezáky im počas života neustále dorastajú. Vrchná časť tela je väčšinou šedá až hnedo-šedá, spodná časť tela bledá. Viskače pampové majú na tvári charakteristické čierno-biele zafarbenie.

Rozšírenie
----------

Činčilovité obývajú Južnú Ameriku. Činčily a viskače rodu *Lagidium* žijú v odľahlých horských oblastiach Čile a Peru, na skalnatých terénoch a balvanoch. Viskače pampové (*Lagostomus maximus*) obývajú pláne Argentíny, od oblasti Gran Chaco, až južne do Patagónie.

Spôsob života
-------------

Zástupcovia tejto čeľade sú rastlinožravce a žijú v kolóniach, v ktorých môže žiť až niekoľko stoviek jedincov. Viskače pampové (*Lagostomus maximus*) obývajú rozsiahle podzemné systémy nôr. Horské viskače rodu *Lagidium* a činčily žijú v strmých, skalnatých horských oblastiach, kde obývajú rôzne štrbiny a pukliny, sú to tiež zdatní lezci. Aj keď dokážu skákať, väčšinou sa pohybujú chôdzou alebo behom. Komunikujú pomocou zvukov, čo platí hlavne u viskáč pampových.

Stupeň ohrozenia
----------------

Oba druhy činčíl sú podľa červeného zoznamu IUCN ohrozené. V minulosti boli relatívne bežné, ale po nadmernom love pre kožušiny ich počty klesli. Viskača pampová (*Lagostomus maximus*) má stupeň ohrozenia "najmenej ohrozený". Zdá sa, že tento druh je voči narúšaniu svojich biotopov tolerantný, aj keď niektoré populácie boli kvôli opatreniam voči škodcom a loveniu vyhubené, pričom niektoré sa zasa rozšírili do zón, ktoré boli nedávno vyrúbané. Viskača horská (*Lagidium viscacia*) je "najmenej ohrozený" druh, keďže má veľkú oblasť rozšírenia a v niektorých miestach má početné populácie. Ostatné dva druhy rodu *Lagidium* nemajú pre nedostatok údajov vyhodnotený stupeň ohrozenia. Viskača druhu *Lagostomus crassus* je v červenom zozname IUCN zaradená ako "vyhynutá", keďže pravdepodobne vyhynula pomerne nedávno, aj keď existencia tohto druhu je spochybnená.

Referencie
----------

1. ↑  MACDONALD, David W. (David Whyte). *The Encyclopedia of mammals*. [s.l.] : New York, NY : Facts on File, 1984. Dostupné online. ISBN 978-0-87196-871-5.
2. 1 2 3  MYERS, Phil. *Chinchillidae (chinchillas and viscachas)* [online]. Animal Diversity Web, [cit. 2022-04-02]. Dostupné online. (po anglicky)
3. ↑  D'ELIA, G.; ORJEDA, R.. *"Chinchilla chinchilla"* [online]. , 2008-06-30, [cit. 2013-10-02]. Dostupné online.
4. ↑  D'ELIA, G.; TETA, P.. *"Chinchilla lanigera"* [online]. , 2008-06-30, [cit. 2013-10-02]. Dostupné online.
5. ↑  LESSA, E.; OJEDA, R.; BIDAU, C.. *"Lagostomus maximus"* [online]. , 2008-06-30, [cit. 2013-10-04]. Dostupné online.
6. ↑  DUNNUM, J.; VARGAS, J.; BERNAL, N.; ZEBALLOS, H.; LESSA, E.; OJEDA, R.; BIDAU, C.. *"Lagidium viscacia"* [online]. , 2008-06-30, [cit. 2013-10-04]. Dostupné online.
7. ↑  ROACH, N.. *"Lagidium ahuacaense"* [online]. , 2016, [cit. 2022-04-02]. Dostupné online.
8. ↑  ROACH, N.. *"Lagidium wolffsohni"* [online]. , 2016, [cit. 2022-04-02]. Dostupné online.
9. ↑  ROACH, N.. *"Lagostomus crassus"* [online]. , 2016, [cit. 2021-11-13]. Dostupné online.
10. ↑  SPOTORNO, A; PATTON, J.L.. *"Superfamily Chinchilloidea Bennett 1833." Mammals of South America. Volume 2, Rodents.*. [s.l.] : The University of Chicago Press, 2015. S. 762-782.

Zdroj
-----

*Tento článok je čiastočný alebo úplný preklad článku Chinchillidae na anglickej Wikipédii.*